title: Provedbena uredba Komisije (EU) 2018/1848 оd 26. studenoga 2018. o nadoknadi odobrenih sredstava prenesenih iz financijske godine 2018. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća

text:
                  27.11.2018

                  HR

                  Službeni list Europske unije

                  L 300/4

         PROVEDBENA UREDBA KOMISIJE (EU) 2018/1848
         оd 26. studenoga 2018.
         o nadoknadi odobrenih sredstava prenesenih iz financijske godine 2018. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 26. stavak 6.,
         nakon savjetovanja s Odborom za poljoprivredne fondove,
         budući da:

                     (1)

                     U skladu s člankom 12. stavkom 2. prvim podstavkom točkom (d) Uredbe (EU, Euratom) 2018/1046 Europskog parlamenta i Vijeća (2) odobrena sredstva za koja nije preuzeta obveza, a koja se odnose na aktivnosti financirane iz Europskog fonda za jamstva u poljoprivredi (EFJP) iz članka 4. stavka 1. Uredbe (EU) br. 1306/2013, mogu se prenijeti u sljedeću financijsku godinu. Takav prijenos ograničen je na 2 % početnih odobrenih sredstava koje su izglasali Europski parlament i Vijeće i iznos prilagodbe izravnih plaćanja iz članka 8. Uredbe (EU) br. 1307/2013 Europskog parlamenta i Vijeća (3) koji je primijenjen tijekom prethodne financijske godine.

                     (2)

                     U skladu s člankom 26. stavkom 5. Uredbe (EU) br. 1306/2013, odstupajući od članka 12. stavka 2. trećeg podstavka Uredbe (EU, Euratom) 2018/1046, države članice vraćaju prijenos iz članka 12. stavka 2. prvog podstavka točke (d) Uredbe (EU, Euratom) 2018/1046 krajnjim korisnicima koji podliježu stopi prilagodbe u financijskoj godini na koju se odobrena sredstva prenose. Ta nadoknada primjenjuje se isključivo na krajnje korisnike u državama članicama u kojima se financijska disciplina primjenjivala (4) prethodne financijske godine.

                     (3)

                     Pri utvrđivanju iznosa prijenosa koji treba vratiti, u skladu s člankom 26. stavkom 7. Uredbe (EU) br. 1306/2013 treba uzeti u obzir iznose pričuve za krize u poljoprivrednom sektoru iz članka 25. te uredbe, koji nisu stavljeni na raspolaganje za krizne mjere do kraja financijske godine.

                     (4)

                     U skladu s člankom 1. stavkom 1. Provedbene uredbe Komisije (EU) 2017/1236 (5) financijska disciplina primjenjuje se na izravna plaćanja za kalendarsku godinu 2017. radi utvrđivanja pričuve za krize. U financijskoj godini 2018. pričuva za krize nije upotrijebljena.

                     (5)

                     Kako bi se osiguralo da nadoknada neiskorištenih odobrenih sredstava krajnjim korisnicima kao rezultat primjene financijske discipline ostane proporcionalna iznosu prilagodbe financijske discipline, primjereno je da Komisija utvrdi iznose koji su na raspolaganju državama članicama za nadoknadu. No, u slučaju Rumunjske potrebno je dodatno pojašnjenje iznosa u odnosu na prag od 2 000 EUR koji se primjenjuje na financijsku disciplinu u skladu s člankom 8. stavkom 1. Uredbe (EU) br. 1307/2013. Stoga se u cilju dobrog financijskog upravljanja u ovoj fazi Rumunjskoj ne bi trebao staviti na raspolaganje nikakav iznos za nadoknadu.

                     (6)

                     Da države članice ne bi morale izvršiti dodatno plaćanje te nadoknade, ova se Uredba treba primjenjivati od 1. prosinca 2018. Slijedom toga, iznosi utvrđeni ovom Uredbom konačni su i primjenjuju se, ne dovodeći u pitanje primjenu smanjenja u skladu s člankom 41. Uredbe (EU) br. 1306/2013, na sve druge ispravke koji su uzeti u obzir u odluci o mjesečnim plaćanjima za rashode koje su agencije za plaćanja država članica ostvarile u listopadu 2018., u skladu s člankom 18. stavkom 3. Uredbe (EU) br. 1306/2013, na sve odbitke i dodatna plaćanja u skladu s člankom 18. stavkom 4. te uredbe te na sve odluke koje će se donijeti u okviru postupka poravnanja računa.

                     (7)

                     U skladu s uvodnom rečenicom članka 12. stavka 2. Uredbe (EU, Euratom) 2018/1046 odobrena sredstva za koja nije preuzeta obveza mogu se prenijeti samo na sljedeću financijsku godinu. Stoga je primjereno da Komisija utvrdi datume prihvatljivosti za rashode država članica povezane s nadoknadom u skladu s člankom 26. stavkom 5. Uredbe (EU) br. 1306/2013, uzimajući u obzir poljoprivrednu financijsku godinu kako je definirana u članku 39. te Uredbe.

                     (8)

                     Kako bi se uzeli u obzir kratko razdoblje između obavješćivanja o izvršenju odobrenih sredstava EFJP-a za 2018. u okviru podijeljenog upravljanja za razdoblje od 16. listopada 2017. do 15. listopada 2018. koje provode države članice i potreba da se ova Uredba počne primjenjivati od 1. prosinca 2018., ova bi Uredba trebala stupiti na snagu na dan objave u Službenom listu Europske unije,

               DONIJELA JE OVU UREDBU:

            Članak 1.
            Iznosi odobrenih sredstava koji će se prenijeti iz financijske godine 2018. u skladu s člankom 12. stavkom 2. prvim podstavkom točkom (d) i člankom 12. stavkom 2. trećim podstavkom Uredbe (EU, Euratom) 2018/1046, a koji su u skladu s člankom 26. stavkom 5. Uredbe (EU) br. 1306/2013 stavljeni na raspolaganje državama članicama za nadoknadu krajnjim korisnicima koji u financijskoj godini 2019. podliježu stopi prilagodbe, utvrđeni su u Prilogu ovoj Uredbi.
            Iznosi koji će biti preneseni podliježu odluci Komisije o prijenosu u skladu s člankom 12. stavkom 3. Uredbe (EU, Euratom) 2018/1046.

            Članak 2.
            Rashodi država članica povezani s nadoknadom prenesenih odobrenih sredstava prihvatljivi su za financiranje Unije samo ako su odgovarajući iznosi korisnicima plaćeni prije 16. listopada 2019.

            Članak 3.
            Ova Uredba stupa na snagu na dan objave u Službenom listu Europske unije.
            Primjenjuje se od 1. prosinca 2018.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. studenoga 2018.

                  Za Komisiju,

                  u ime predsjednika,

               Jerzy PLEWA

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 549.

            (2)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (3)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

            (4)  Financijska disciplina ne primjenjuje se u financijskoj godini 2018. u Hrvatskoj u skladu s člankom 8. stavkom 2. Uredbe (EU) br. 1307/2013.

            (5)  Provedbena uredba Komisije (EU) 2017/1236 оd 7. srpnja 2017. o utvrđivanju stope prilagodbe za izravna plaćanja u skladu s Uredbom (EU) br. 1306/2013 Europskog parlamenta i Vijeća za kalendarsku godinu 2017. (SL L 177, 8.7.2017., str. 34.).

            PRILOG

               Iznosi raspoloživi za nadoknadu prenesenih odobrenih sredstava

                        (iznosi u EUR)

                        Belgija

                        6 161 684

                        Bugarska

                        9 587 009

                        Češka

                        10 987 702

                        Danska

                        10 546 883

                        Njemačka

                        59 193 541

                        Estonija

                        1 447 227

                        Irska

                        13 388 758

                        Grčka

                        17 000 938

                        Španjolska

                        56 644 658

                        Francuska

                        89 984 293

                        Italija

                        37 174 980

                        Cipar

                        361 986

                        Latvija

                        2 320 276

                        Litva

                        4 395 876

                        Luksemburg

                        414 189

                        Mađarska

                        15 304 215

                        Malta

                        35 723

                        Nizozemska

                        8 806 769

                        Austrija

                        7 072 660

                        Poljska

                        25 830 473

                        Portugal

                        6 760 101

                        Slovenija

                        930 229

                        Slovačka

                        5 782 443

                        Finska

                        5 996 258

                        Švedska

                        8 136 646

                        Ujedinjena Kraljevina

                        39 617 734


title: Provedbena uredba Komisije (EU) 2018/154 оd 30. siječnja 2018. o pokretanju natječajnog postupka za otkup obranog mlijeka u prahu u razdoblju javne intervencije od 1. ožujka do 30. rujna 2018.

text:
               1.2.2018

               HR

               Službeni list Europske unije

               L 29/6

         PROVEDBENA UREDBA KOMISIJE (EU) 2018/154
   оd 30. siječnja 2018.
   o pokretanju natječajnog postupka za otkup obranog mlijeka u prahu u razdoblju javne intervencije od 1. ožujka do 30. rujna 2018.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Uredbu Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (2), a posebno njezin članak 3. stavak 6.,
   uzimajući u obzir Provedbenu uredbu Komisije (EU) 2016/1240 od 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (3), a posebno njezin članak 12. stavak 1.,
   budući da:

               (1)

               U skladu s člankom 12. Uredbe (EU) br. 1308/2013 javna intervencija za obrano mlijeko u prahu na raspolaganju je od 1. ožujka do 30. rujna.

               (2)

               Uredbom (EU) br. 1370/2013 utvrđeno je da količinsko ograničenje za otkup obranog mlijeka u prahu po fiksnoj cijeni iznosi nula tona za 2018.

               (3)

               Stoga u skladu s člankom 3. stavkom 2. Uredbe (EU) br. 1370/2013 treba otvoriti natječajni postupak za otkup obranog mlijeka u prahu na početku razdoblja javne intervencije u 2018.

               (4)

               U glavi II. poglavlju II. odjeljku 3. Provedbene uredbe (EU) 2016/1240 utvrđuju se pravila za otkup putem natječajnog postupka.

               (5)

               U skladu s člankom 9. stavkom 1. točkom (b) Provedbene uredbe (EU) 2016/1240 trebalo bi utvrditi rok u kojem države članice obavješćuju Komisiju o svim prihvatljivim ponudama za nadmetanje.

               (6)

               Radi učinkovitog upravljanja države članice trebale bi za obavješćivanje Komisije upotrebljavati informacijske sustave u skladu s Delegiranom uredbom Komisije (EU) 2017/1183 (4) i Provedbenom uredbom Komisije (EU) 2017/1185 (5),

         DONIJELA JE OVU UREDBU:
   Članak 1.
   Pokretanje natječajnog postupka
   Natječajni postupak za interventni otkup obranog mlijeka u prahu otvoren je od 1. ožujka do 30. rujna 2018. pod uvjetima utvrđenima u glavi II. poglavlju II. odjeljku 3. Provedbene uredbe (EU) 2016/1240 i u ovoj Uredbi.
   Članak 2.
   Podnošenje ponuda za nadmetanje
   1.   Razdoblja tijekom kojih se ponude za nadmetanje mogu podnijeti završavaju trećeg utorka u mjesecu u 11.00 h (po briselskom vremenu). Međutim, u kolovozu je rok za podnošenje ponuda četvrti utorak u mjesecu u 11.00 h (po briselskom vremenu).
   Ako je utorak državni praznik, rok je 11.00 h (po briselskom vremenu) prethodnog radnog dana.
   2.   Ponude za nadmetanje dostavljaju se agencijama za plaćanja koje su odobrile države članice (6).
   Članak 3.
   Obavješćivanje Komisije
   Obavijest predviđena člankom 9. stavkom 1. točkom (b) Provedbene uredbe (EU) 2016/1240 podnosi se do 16.00 h (po briselskom vremenu) na dan krajnjeg roka za podnošenje ponuda za nadmetanje iz članka 2. ove Uredbe, u skladu s Delegiranom uredbom (EU) 2017/1183 i Provedbenom uredbom (EU) 2017/1185.
   Članak 4.
   Stupanje na snagu
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. siječnja 2018.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 346, 20.12.2013., str. 12.

      (3)  SL L 206, 30.7.2016., str. 71.

      (4)  Delegirana uredba Komisije (EU) 2017/1183 оd 20. travnja 2017. o dopuni uredaba (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji (SL L 171, 4.7.2017., str. 100.).

      (5)  Provedbena uredba Komisije (EU) 2017/1185 od 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4.7.2017., str. 113.).

      (6)  Adrese agencija za plaćanja dostupne su na internetskoj stranici Europske komisije http://ec.europa.eu/agriculture/milk/policy-instruments/index_en.htm.


title: Provedbena uredba Vijeća (EU) 2018/164 od 2. veljače 2018. o provedbi članka 22. stavka 1. Uredbe (EU) 2015/735 o mjerama ograničavanja s obzirom na stanje u Južnom Sudanu

text:
               3.2.2018

               HR

               Službeni list Europske unije

               L 31/1

         PROVEDBENA UREDBA VIJEĆA (EU) 2018/164
   od 2. veljače 2018.
   o provedbi članka 22. stavka 1. Uredbe (EU) 2015/735 o mjerama ograničavanja s obzirom na stanje u Južnom Sudanu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) 2015/735 od 7. svibnja 2015. o mjerama ograničavanja s obzirom na stanje u Južnom Sudanu i o stavljanju izvan snage Uredbe (EU) br. 748/2014 (1), a posebno njezin članak 22. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 7. svibnja 2015. donijelo Uredbu (EU) 2015/735.

               (2)

               S obzirom na stalno pogoršanje humanitarne i sigurnosne situacije u Južnom Sudanu te uzimajući u obzir nedostatak predanosti nekih dionika mirovnom procesu, kao što je vidljivo na primjeru opetovanih kršenja sporazuma o prekidu sukoba potpisanoga 21. prosinca 2017., na popis osoba i subjekata koji podliježu mjerama ograničavanja iz Priloga II. Uredbi (EU) 2015/735 trebalo bi dodati tri osobe.

               (3)

               Prilog II. Uredbi (EU) 2015/735 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog II. Uredbi (EU) 2015/735 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova Uredba u cijelosti je obvezujuća i izravno se primjenjuje u svim državama članicama.
      Sastavljeno u Bruxellesu 2. veljače 2018.

            Za Vijeće

            Predsjednica

         E. ZAHARIEVA

      (1)  SL L 117, 8.5.2015., str. 13.

      PRILOG
      Sljedeće se osobe dodaju na popis iz Priloga II. Uredbi (EU) 2015/735:

                     Ime

                     Identifikacijski podaci

                     Obrazloženje

                     Datum uvrštenja

                     „1.

                     Paul Malong

                     Datum rođenja: 2. siječnja 1962., 12. travnja 1960., 4. prosinca 1960., 30. siječnja 1960.
                     Mjesto rođenja: Malualkon, Sudan, Malualkon, Južni Sudan, Warawar, Sudan, Warawar, Južni Sudan

                     Paul Malong bio je načelnik glavnog stožera SPLA-a (Sudanske narodnooslobodilačke vojske) do svibnja 2017. Iako je uklonjen s te dužnosti, i dalje je vrlo utjecajna osoba s obzirom na to da je nekoliko paravojnih postrojbi pod njegovim zapovjedništvom, da su mu u SPLA-u odani te da ima široku pokroviteljsku mrežu. Njegov utjecaj također dokazuju činjenice da su u listopadu 2017. viši časnici (uključujući potpukovnika Chana Garanga) pokušali silom osloboditi Malonga iz kućnog pritvora te da je u siječnju 2018. predsjednik Kiir optužio Malonga za ratnu mobilizaciju. Malong je također zapovijedao postrojbama koje su počinile teška kršenja ljudskih prava, uključujući napade na civile i ubijanje civila te velika razaranja selâ.

                     3.2.2018.

                     2.

                     Michael Makuei Leuth

                     Datum rođenja: 1947.
                     Mjesto rođenja: Bor, Južni Sudan, Bor, Sudan

                     Michael Makuei Leuth obnaša dužnost ministra za informacije i emitiranje od 2013. te je bio javni glasnogovornik vladine delegacije tijekom mirovnih pregovora Međuvladinog tijela za razvoj (IGAD). Makuei je ometao politički proces u Južnom Sudanu, osobito ometanjem provedbe Sporazuma o rješavanju sukoba u Južnom Sudanu (ARCSS) iz kolovoza 2015. provokativnim javnim izjavama te ometanjem rada zajedničkog odbora za evaluaciju i praćenje ARCSSA-a i osnivanja institucija tranzicijskog pravosuđa u sklopu ARCSS-a. Također je ometao operacije UN-ovih regionalnih zaštitnih snaga. Makuei je odgovoran i za teška kršenja ljudskih prava, uključujući ograničenja slobode izražavanja.

                     3.2.2018.

                     3.

                     Malek Reuben Riak

                     Funkcija: general pukovnik
                     Datum rođenja: 1. siječnja 1960.
                     Mjesto rođenja: Yei, Južni Sudan

                     Od svibnja 2017. Malek Reuben Riak obnaša dužnost zamjenika načelnika stožera za obranu i glavnog inspektora vladine vojske. Prije toga bio je zamjenik načelnika stožera SPLA-a za obuku (ožujak 2016. – svibanj 2017.) i zamjenik načelnika SPLA-a (siječanj 2013. – ožujak 2016.). Kao zamjenik načelnika stožera za obranu imao je ključnu ulogu u nabavljanju oružja za vojsku.
                     Povjerenstvo stručnjaka UN-a identificiralo je Maleka Reubena Riaka kao višeg dužnosnika odgovornog za planiranje i nadgledanje poduzimanja vladine ofenzive u saveznoj državi Unity u travnju 2015. Počinjena su teška kršenja ljudskih prava, među kojima su sustavno razaranje selâ i infrastrukture, prisilno raseljavanje lokalnog stanovništva, neselektivno ubijanje i mučenje civila, široka upotreba seksualnog nasilja, uključujući nasilje nad starijim osobama i djecom, te otmice i novačenje djece kao vojnika. U kontekstu mirovnih pregovora između vlade i oporbe koji su u tijeku tom ofenzivom nasilno je ometan politički proces.

                     3.2.2018.”